CELEX: 32012D0794
Language: hu
Date: 2012-12-17 00:00:00
Title: 2012/794/EU: A Tanács végrehajtási határozata ( 2012. december 17. ) a közös hozzáadottértékadó-rendszerről szóló 2006/112/EK irányelv 5. cikkétől eltérő intézkedések alkalmazásának Bulgária és Románia számára történő engedélyezéséről

19.12.2012   
            
            
               HU
            
            
               Az Európai Unió Hivatalos Lapja
            
            
               L 349/55
            
         A TANÁCS VÉGREHAJTÁSI HATÁROZATA
   (2012. december 17.)
   a közös hozzáadottértékadó-rendszerről szóló 2006/112/EK irányelv 5. cikkétől eltérő intézkedések alkalmazásának Bulgária és Románia számára történő engedélyezéséről
   (2012/794/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
   tekintettel az Európai Bizottság javaslatára,
   mivel:
   
               (1)
            
            
               Bulgária és Románia a Bizottság által 2011. május 25-én iktatott levelében a Vidin (Bulgária) és Calafat (Románia) közötti, a Duna felett átívelő határhídra vonatkozó karbantartási és felújítási munkálatok, valamint az útdíjbehajtás tekintetében engedélyt kért a 2006/112/EK irányelvnek az irányelv területi hatályát szabályozó 5. cikkétől való eltérésre (a továbbiakban: az eltérésre vonatkozó kérelem). Bulgária és Románia az eltérésre vonatkozó kérelmet részben felváltotta a Bizottság által 2012. március 7-én iktatott levéllel.
            
         
               (2)
            
            
               A 2006/112/EK irányelv 395. cikke (2) bekezdésének megfelelően a Bizottság 2012. július 17-én kelt levelében továbbította az eltérésre vonatkozó kérelmet a többi tagállamnak, Spanyolország kivételével, amelyet a Bizottság 2012. július 18-án kelt levelében tájékoztatott. A Bizottság 2012. július 19-én kelt levelében értesítette Bulgáriát és Romániát, hogy az eltérésre vonatkozó kérelem elbírálásához szükséges valamennyi információ a birtokában van.
            
         
               (3)
            
            
               A híd karbantartási és felújítási munkálataival kapcsolatban a az eltérésre vonatkozó kérelem arra irányul, hogy a Bulgária és Románia közötti államhatárt úgy állapítsák meg, hogy az a híd felezővonalára essen.
            
         
               (4)
            
            
               A hídon történő áthaladáskor behajtandó útdíjjal kapcsolatban az eltérésre vonatkozó kérelem azt tartalmazza, hogy a híd teljes hosszát azon tagállam területének tekintsék, amelyben a hídon keresztül történő utazás megkezdődik. Ezért valamennyi, a bolgár oldalon kezdődő utazás teljes útdíjára csak bolgár héát vetnek ki. Ezzel azonos módon a román oldalon kezdődő valamennyi utazás teljes útdíjára vonatkozóan csak román héát vetnek ki.
            
         
               (5)
            
            
               Ettől eltérő intézkedések hiányában a karbantartási és felújítási munkálatokkal kapcsolatos termékértékesítés és szolgáltatásnyújtás teljesítési helyének, valamint az útdíjbehajtás helyének megállapítása elsősorban a Duna feletti országhatár pontos meghatározásától függ, ami a gyakorlatban rendkívül bonyolult az érintett adóalanyok számára. Másrészről az útdíjbehajtás tekintetében az egyik tagállamból a másikba tartó egyirányú, a hídon történő áthaladást is magában foglaló utazás vonatkozásában a bolgár és román héát egyaránt alkalmazni kellene. Az eltérési intézkedések ezért az alkalmazandó héa behajtásának egyszerűsítésére irányulnak.
            
         
               (6)
            
            
               Mivel az eltérésre vonatkozó kérelem a héa tekintetében fenálló területi hatályt érinti, amelyre vonatkozóan nem várhatók jövőbeli változtatások, a kért eltérést határozatlan időre kell engedélyezni.
            
         
               (7)
            
            
               Az eltérés a végső fogyasztás szintjén beszedett adó összegét általában véve elhanyagolható mértékben befolyásolja, és nem lesz negatív hatással az Unió hozzáadottérték-adóból származó saját forrásaira,
            
         ELFOGADTA EZT A HATÁROZATOT:
   1. cikk
   A 2006/112/EK irányelv 5. cikkétől eltérve Bulgária és Románia ezennel felhatalmazást kap az e határozat 2. és 3. cikkében foglalt eltérő intézkedések alkalmazására a Vidin (Bulgária) és Calafat (Románia) közötti, a Duna felett átívelő határhídra vonatkozó karbantartási és felújítási munkálatok, valamint az útdíjbehajtás tekintetében.
   2. cikk
   A határhíd karbantartási és felújítási munkálataival összefüggő adóköteles ügyletek pontos teljesítési helyének meghatározása érdekében országhatárnak a termékértékesítés és szolgáltatásnyújtás, a Közösségen belüli árubeszerzés, valamint a határhíd karbantartásához és felújításához szükséges áruk behozatala tekintetében a híd közepe tekintendő.
   3. cikk
   Az útdíjbehajtással összefüggő adóköteles ügyletek pontos teljesítési helyének meghatározása érdekében a határhíd teljes hossza azon tagállam területének tekintendő, amelyből a hidat igénybe vevő bármely utazás megkezdődik.
   4. cikk
   Ez az irányelv a róla szóló értesítés napján lép hatályba.
   5. cikk
   Ennek a határozatnak a Bolgár Köztársaság és Románia a címzettje.
   
      Kelt Brüsszelben, 2012. december 17-én.
      
         
            a Tanács részéről
         
         
            az elnök
         
         S. ALETRARIS
      
   
   
      (1)  HL L 347., 2006.12.11., 1. o.